Internasionale erkenning vir nuwe afstandsonderrigstelselFoto: Homeschooling.urbankid.ro Deur Impaq Tuisonderrig is in 1996 in Suid-Afrika as wettig verklaar en raak sedertdien al hoe meer gewild. FutureLearn, ’n afstandsonderrigverskaffer vir leerders in die skoolfase, beraam dat daar tans nagenoeg 90 000 tuisonderrigleerders in Suid-Afrika is, waarvan meer as 16 000 van hulle produkte en dienste gebruik maak. Alhoewel dit baie voordele inhou, word afstandsonderrig gekenmerk deur ’n gebrek aan interaksie tussen die leerder en die fasiliteerder. Dit beteken dat afstandsonderrigverskaffers doeltreffende tegnologie-gedrewe leerstelsels moet ontwikkel om leerders se sukses te optimaliseer. Twee van FutureLearn se werknemers, prof. Rita Niemann (uitvoerende Hoof: Akademie) en Eloise Nolte (uitvoerende hoof: Innovation Consulting Group) het kragte saamgespan om ’n omvattende ekostelsel te ontwikkel wat leer sal verbeter, ongeag die gebrek aan persoonlike interaksie. Deur FutureLearn as gevallestudie te gebruik, het Niemann en Nolte navorsing gedoen oor beide die teoretiese en praktiese kwessies by die ontwerp van ’n leerstelsel. Die teoretiese aspekte het gefokus op basiese leerteorieë en kurrikulumvereistes, terwyl die praktiese kwessies gekyk het na die implikasies wat die teoretiese kwessies vir die ontwikkeling van ’n doeltreffende leerstelsel inhou. Niemann en Nolte het die onderskeie leerteorieë bestudeer en ’n sintese gedoen van die kernbeginsels asook die vereistes van die land se nasionale kurrikulum (KABV) om ’n leertaksonomie (soos hieronder uiteengesit) te ontwikkel. Die leertaksonomie daag afstandsonderrigverskaffers (soos FutureLearn) uit om te bepaal hoe teoretiese leerbeginsels in die praktyk oorgedra en toegepas kan word. Niemann en Nolte se navorsing bied egter ook ’n raamwerk vir die bou van ’n stelsel wat sal verseker dat die beginsels van leer aan die verbonde tegnologiese eise voldoen. Niemann en Nolte se navorsing sal aangebied word by die International Conference on Business, Economics and Social Sciences in Lombok, Bali in April vanjaar, asook tydens EduWeek, wat in Junie in Midrand plaasvind. Hul verslag gaan ook in die International Journal of Economics Research (Vol 15, 2018) gepubliseer word.